google/wiki40b huggingface dataset:
Platygenia

Utseende

Middelsstore, litt avlange, blankt svarte gullbasser. Oversiden er glatt. Pronotum er rettlinjet tilsmalnet i den bakre delen, ved roten tydelig smalere enn dekkvingene. Dekkvingene er omtrent parallellsidige med dype punktstriper. Beina er forholdsvis lange og kraftige, leggene (tibiae) tykke, på mellom- og bakbeinet med en brem and lange, gule hår på innersiden.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Slekten er utbredt i tropisk Afrika.
Bjarte Sveinsvoll Dagestad

Ordfører og politiker i Forsand

Etter å vært kommunestyrerepresentant i fire år overtok Dagestad som ordfører etter kommunevalget i 2015 som første Høyre-representant etter KrFs Ole Tom Guse, som hadde vært ordfører i to perioder fra 2007. I perioden hans har Forsand-politikken vært svært aktiv, hovedsakelig grunnet sammenslåingen med Sandnes kommune, som skal finne sted den 1. januar 2020. Blant annet har saker som videre drift av fergeforbindelsen Høgsfjordsambandet, mulig grenseendring, politisk uro, anmeldelser og hans kandidatur som Sandnes Høyres ordførerkandidat i 2019 i den sammenslåtte kommunen gjort at Dagestad har vært mye i media.

Partipolitisk engasjement

Dagestad har vært partipolitisk aktiv siden 2011, og har vært delegat til Høyres landsmøte hvert år fra 2016, samt å ha deltatt på fylkesårsmøtene i Rogaland Høyre siden 2012, unntatt i 2018.
Ved stortingsvalget i 2017 ble Høyre størst i Forsand.
Marcelo Miguel

Karriere

Marcelo Miguel startet sin profesjonelle karriere i Guarani i 1992. Han har også spilt for Shimizu S-Pulse, Portuguesa, Goiás og CF União.
Han ble tatt ut i Brasilians tropp til VM i fotball U-20 1995.
STS-9

Høydepunkt

Lastspesialistene, Merbold og Lichtenberg, var de første reisende med romfergene til NASA som ikke tilhørte NASA. Merbold ble den første ikke-amerikaner til å delta på en romferd. Ferden ble brukt til Spacelab 1, et prosjekt som skulle hjelpe til med ny forskning i rommet. Prosjektet var i stor grad en suksess.
En kjuagutt fra Bergen (2004)

En kjuagutt fra Bergen er en samleplate med Arne Bendiksen, utgitt i 2004.
Ravelinbygningen

Beskrivelse

Ravelinbygningen ligger i ravelinet utenfor Østre kurtine og ble bygget som en vaktbygning i en etasje med hvelving i 1743-45. Den er bygd med gråsteinsmur med hvelving av teglstein. Den senere påbygde annen etasje er i pusset teglstein. Taket er et valmtak med enkeltkrum teglstein.

Bruk

Bygningen var i bruk som vaktbygning, men i 1831 ble det rapportert at den var i bruk som slaveri. I 1862 ble første etasje brukt som lager for artilleriet, mens annen etasje var arsenalkontor. Senere var annen etasje fortsatt brukt som arsenalkontor, men det var også en leilighet for arsenalforvalteren der. I forbindelse med opprustningen i 1905 ble første etasje innredet som innkvarteringsrom for underoffiserer, mens det var planlagt å rive annen etasje og dekke den gjenstående delen av bygningen med bølgeblikk og jord om det ble mobilisering. Senere ble første etasje brukt til lagerformål før det i 1999 ble gjort om til turistkontor med museumsbutikk og en liten videosal.
Wilhelm Maximilian Carpelan

Karriere

Carpelan ble utdannet offiser ved krigsskolen i Haapaniemi, Finland. Han tjenestegjorde så i landmålerkorpset i Stockholm. Da Sverige måtte avstå Finland til Russland i 1809 forble han i den svenske hæren. Han deltok blant annet ved byggingen av Göta kanal og ved beleiringen av Fredrikshald i 1814. Carpelan var adjutant hos den svenske stattholder Sandels i Norge 1819–24. Carpelan ble da Sandels ledsager på alle tjenestereiser og møter i Norge, spesielt viktig var reisen fra Christiania til Bergen sommeren 1819. Den første reisen over fjellet reiste han alene for å inspisere veien, senere på sommeren reiste han sammen med Sandels. I Bergen møtte de blant andre Wilhelm Frimann Koren Christie, mens de i Eivindvik tok inn hos de den legendariske presten Niels Griis Alstrup Dahl. I 1824 reiste Carpelan tilbake til Sverige og gikk tilbake til stilling i det militære. Han hadde da avansert til oberstløytnant i hæren.

Kartograf

I 1826 fikk han oppdraget med å organisere og lede ingeniørkorpsets graveringskontor for kart, herunder mangfoldiggjøre kart over Sverige i målestokken 1:100.000. Han ga også ut et nytt kart over Norge i målestokken 1:800.000, det var en stor forbedring fra Christian Jochum Pontoppidans kart fra 1785. Carpelan viste uvanlig begavelse som kartograf og deler av hans grunnlagsarbeid brukes fortsatt i Sverige.
På reise i Norge utarbeidet Carpelan kart og gjorde høydemålinger med barometer, og fastslo i samarbeid med Christopher Hansteen ulike steders geografiske posisjon ved hjelp av klokke og sextant.
Natriumhydroksid

Anvendelse

Natriumhydroksid (NaOH) er en fast ioneforbindelse (et salt) som er bygd opp av Na⁺-ioner og OH⁻-ioner. Når stoffet løses i vann, frigis ionene. Natriumhydroksid i fast form er allment kjent som kaustisk soda. Vannløsningen av natriumhydroksid kalles natronlut eller lut, og er en sterkt basisk væske. Natriumhydroksid brukes blant annet til å rense tilstoppede avløp (kjent under merkenavnet Plumbo), fremstille aluminium ved hjelp av bayerprosessen, fremstille såpe og til å lute treverk. Natriumhydroksid kan i likhet med kaliumhydroksid benyttes som katalysator under produksjon av biodiesel.

Farer

Natriumhydroksid og natronlut forårsaker etseskader som kan være varige.  Dersom stoffet kommer i kontakt med øynene kan det medføre blindhet.  Brukere av stoffet bør bruke hansker, vernebriller og beskyttende klær.
Når NaOH løses i vann skjer det en eksoterm reaksjon.  Varmen kan forårsake brannskader i tillegg til etseskadene.
Natronlut kan også danne en hvit og ugjennomsiktig hinne hvis det kommer i kontakt med øynene.

Produksjon

Natriumhydroksid ble tidligere fremstilt ved å behandle natriumkarbonat (soda-aske) med kalsiumhydroksid:
Na₂CO₃ + Ca(OH)2 →  2NaOH + CaCO₃
I moderne tid produseres natriumhydroksid ved klor-alkali metoden som går ut på elektrolyse av vannløst natriumklorid (bordsalt), men natriumhydroksid produsert ved denne metoden inneholder urenheter som f eks natriumoksiklorid, natriumkarbonat og bordsalt. Natriumhydroksid kan også lages ved utluting av asken fra beinmel, Ca 30% av beinmel-asken består av natriumoksid, som reagerer med vann under dannelse av natriumhydroksid, resultatet er en konsentrert natronlut, denne kan brukes som den er eller anhydreres til kaustisk soda.

Reaksjoner

For å nøytralisere en sterk base som Natriumhydroksid er det naturlig å bruke en sterk syre. Man kan nøytralisere Natriumhydroksid med Saltsyre (HCl), man får da en nøytral løsning bestående av vanlig bordsalt (NaCl) løst i vann. En slik reaksjon kan også bli brukt i titrering for å finne konsentrasjonen av den sure eller basiske løsningen. 
NaOH(aq) + HCl(aq) → NaCl(aq) + H₂O(l)
Natriumhydroksid løst i vann reagerer med Aluminium og produserer Hydrogengass. Reaksjonen er svært eksoterm og skaper store mengder varme og gass.
2 Al + 2 NaOH + 6 H₂O = 2 NaAl(OH)₄ + 3 H₂
Armadale (West Lothian)

Historie

Før byggingen av en ny tollbelagt hovedvei mellom Edinburgh og Glasgow i 1786 var landsbyen Barbauchlaw ikke mer enn et lite jordbrukssamfunn, men dens lokalisering ved krysset til hovedveien førte til økt trafikk og at det ble bygget en tollstasjon. Eiendommen ble kjøpt opp av William Honeyman i 1790. På sine eiendommer i Sutherland var han en av de første landeieren som forviste leietakere for å rydde land for sauer, en prosess som førte til utrenskningen av Høylandet (Highland Clearance) og tvang tusenvis av skotter til å forlate landet. Ved adlingen av Honeyman i 1797 tok han tittelen Lord Armadale (fra sin mors eiendom i Sutherland) og dette navnet ble deretter benyttet på hans eiendommer og landsby i West Lothian.
Oppdagelsen av store kullforråd og jernmalm i området førte til industriell utnyttelse fra flere selskaper under den industrielle revolusjon. Et kullselskap ble opprettet i 1819 og begynte å drifte «Woodend Pit» som lå nordvest for tollhuset.

Dagens Armadale

Byen har et stort antall offentlige steder. Det er åtte offentlige pub i byen: Coppies Bar, The Corrie, The Crack Den , The Cavalier, The Bucks Head Tavern, The Highlander, The Regal, og The Goth. Sistnevnte har byens klokken ved bygningens fasade. Det er flere lokale butikker, og et lite supermarked i West Main Street.
Samuel Thomassen

Liv og virke

Han var sønn av handelsmann og gårdbruker Johannes Thomassen jr. fra Verdal og hustru Paulianne (Paula) Dahl fra Lilledalen i Mosvik. Han hadde syv søsken. Hele familien var metodistiske kristne og sterke drivkrefter i den metodistiske menigheten i Levanger og Verdal, som ble etablert i 1880-årene. Han skulle selv komme til å nedlegge et betydelig arbeid i menigheten. Familien bodde på Reinsholm i Verdal før de kjøpte Støressand på Skogn i 1897. Faren døde året etter.
Han var først handelsbetjent, og startet sin egen handelsforretning i Levanger i en alder av 19 år, i bygården hvor hans far også hadde drevet handel. Den såkalte Thomassen-gården i Levanger ble reist umiddelbart etter bybrannen i 1897, og står fortsatt. Herfra drev han handel i «konfeksjon, manufaktur, skotøy, stentøy, mel og kolonial».
Thomassen hadde en rekke andre interesser i næringslivet og offentlige verv. Han var formann i Levanger og omegns kjøpmannsforening. Han var formann i direksjonen (styret) i Levanger og Omegns Kreditbank, som avløste Privatbanken, fra 1928 og frem til den ble kjøpt av Forretningsbanken i 1949. Han var innvalgt i Levanger bystyre fra 1923, i årene 1928 og 1934 som byens ordfører. Han var også formann i havnestyret fra 1926 til 1940 og formann i overligningsnemnden.
Mansardtak

Mansardtak er et skråtak som er knekket i to soner, den nederste brattere og gjerne avbrutt med vinduer på den bratte delen, noe som skapte ekstra innvendig areal i loftetasjen. Taket kan være to- eller firesidig.
Konstruksjonen har fått navnet etter den franske arkitekt François Mansart (1598–1666), men også hans søsters sønnesønn Jules Hardouin-Mansart (1646–1708) bygget i denne stilen.
Taket ble senere populært i Frankrike som en måte å slippe deler av boligbeskatningen på. Den skulle ikke betales for den del av huset som lå over nederste takgesims, og man fikk dermed en skattefri nesten komplett etasje.
Et tidlig eksempel på mansardtak i Norge finnes på Austråttborgen (1654–1657).
McGee Rock

McGee Rock er en isolert klippe ved sørsiden av Parker Pass, rundt 9 km sør for Zuncich Hill i Marie Byrd Land. Den ble kartlagt av U.S. Geological Survey (USGS) etter landmålinger og flyfoto tatt av U.S. Navy i 1959-65. Klippen ble navngitt av Advisory Committee on Antarctic Names (US-ACAN) etter Wayne R. McGee, som var utstyroperatør ved Byrd-stasjonen i 1966.
Røyrli

Røyrli er et område på Kvamskogen som strekker seg fra Gråsteinsdalen i vest og omtrent til skitrekket Kvamskogen Aktiv i øst. Røyrli gård utgjør ca. halvparten av dette området.
Opphavet til navnet er ukjent, men det kan komme av røyr (=siv) eller røys. Elven som renner gjennom området heter Røyro, men det er uvisst om den har gitt navn til stedet, eller omvendt.
Bård og Anna Røyrli fikk bruket utskilt fra garden Lid i Steinsdalen etter at de kom tilbake fra Amerika i 1905. De bygde hus og fikk satt opp løe, og Bård ryddet innmarken med håndemakt. Han bar et håp og en tro om at flere skulle gjøre som dem, og at "Skogen" skulle bli et eget kirkesogn. Dette håpet ble aldri virkelighet, men han fikk en liten konpensasjon ved at det kom et kapell på Ungdomsheimen, og Kvamskogen fremstår idag som et hytteområde omtrent fritt for jordbruksvirksomhet.
Da telefonlinjen kom over Skogen, fikk Bård jobben som linjevokter, og Røyrli fikk dermed innlagt telefon veldig tidlig.
Datteren Anna Røyrli Halland fikk utskilt en eiendom ved riksvegen, og startet opp kafé, pensjonat, kiosk og brevhus, som hun drev i tillegg til gården. Hit kom hyttefolket for å få låne telefonen, hente og sende brev, og noen hadde også hyttenøkkelen oppbevart hos henne. Mannen Ananias hadde hest, Franken, og de hadde sammen mange transportoppdrag for hyttefolket på Skogen. Røyrli var med andre ord den første service-stasjonen på Kvamskogen, og Anna og Ananias huskes fremdeles av mange bergensere som reiste dit i helger og ferier.
Anna og Ananias fikk tre barn: Oline (1941), Bernt (1942 – 2003) og Anfinn (1944). Bernt Halland overtok bruket i 1964, og brukte det tidvis som fritidseiendom frem til 2003, da hans eldste sønn Erik Halland overtok.
Morten Sand

Diskografi

(Ufullført)
Baltisk ministerråd

Baltisk ministerråd er et internasjonalt samarbeidsorgan for regjeringene i Estland, Latvia og Litauen. Rådet ble etablert i Tallinn 13. juni 1994 for å styrke forbindelsene mellom Baltisk forsamling, de tre landenes parlamentariske samarbeidsorgan, og regjeringene. Ministerrådet kan få seg forelagt saker fra Baltisk forsamling.
Det Islamske Forbundet

Virksomhet

I 2004 kjøpte menigheten et stort lokale på ca. 3 000 kvm i Calmeyers gate 8. Her drives det restaurant, koranskole for barn og ungdom, og det blir undervist i arabisk, islam og Koranen, islamsk speidergruppe og flere ungdomsorganisasjoner. 
Virksomheten i DIF omfatter ungdomsorganisasjonen Norges Unge Muslimer, Rabitas speiderforbund, Quranforbundet og Arabisk skolen.
Zambias bank

Zambias bank (Bank of Zambia) er sentralbanken i Zambia. Den ble etablert 7. august 1964. Sentralbanken har hovedkontor i Lusaka, og et mindre kontor i Ndola.

Forhistorie

Den første institusjonen som hadde konturene av å være en sentralbank i Zambia var Southern Rhodesia Currency Board, som lå i Salisbury i Sør-Rhodessia (i dag Harare i Zimbabwe). Dette valutarådet ble etablert i 1938, og dekte områdene Nord-Rhodesia (som i dag er Zambia), samt Sør-Rhodesia og Nyasaland (i dag Malawi). Disse 3 områdene hadde et valutasamarbeid. 
I 1954 ble eierskapet til dette valutarådet overført fra Sør-Rhodesia til den nyetablerte Føderasjonen av Rhodesia og Nyasaland (1953), som bestod av alle de 3 nevnte områdene. 
Imidlertid har et valutaråd kun én oppgave – å utstede valuta. Det mangler dermed mange av de oppgavene en sentralbank normalt har.

Etableringen av sentralbanken

I mars 1956 ble Bank of Rhodesia and Nyasaland opprettet, for å gi føderasjonen en reell sentralbank. Den hadde alle de oppgavene en sentralbank normalt har, som ansvar for pengepolitikken, å være bankenes bank og regjeringens bank, samt forvalte landets valutareserver m.m. 
Da føderasjonen ble oppløst 31. desember 1963 ble også Bank of Rhodesia and Nyasaland oppløst.  Bank of Northern Rhodesia, som var Lusaka-kontoret under Bank of Rhodesia and Nyasaland, ble da også nedlagt, og 7. august 1964 ble Bank of Zambia formelt etablert. Ved starten hadde banken 100 ansatte.

Vekst og økt ansvar

Ved opprettelsen hadde banken kun to avdelinger; General Manager's department og Secretary's department, eller Direktørens kontor og Sentralbanksjefens kontor. Den første hadde ansvar for implementering av landets pengepolitikk, utstedelse av penger, bankdrift, statsobligasjoner, børskontroll og valutakontroll. Den andre hadde ansvar for personalsaker, administrasjon, internkontroll og sentralbankens styre. 
Etterhvert vokste banken, og fikk stadig flere ansvarsområder, som også ble gjenspeilet i nye avdelinger. De fikk en forskningsavdeling i 1967, driftsavdeling ("Operations") i 1976, Personal- og administrasjonsavdeling i 1977, Børskontroll, Import- og eksportkontroll og Eiendomsavdeling ("Estate and Properties"), alle i 1981. 
I 1982 etablerte de en egne avdelinger for banknæringen og valuta ("Banking and Currency"), små bedrifter ("Small Scale Industries") og tilsyn ("Inspection"). 
I 1984 etablerte de egne avdelinger for statsgjeld, transport og statsobligasjoner.

Sentralbanksjef

Sentralbanksjef og styreformann pr. mars 2018 er Dr. Denny Kalyalya. Han ble utnevnt av Zambias nyvalgte president Edgar Lungu 13. februar 2015, og erstattet da Michael Mikayeli Gondwe, etter at Gondwe hadde hatt denne stillingen siden oktober 2011. Før dette var Dr. Caleb M. Fundanga sentralbanksjef fra mars 2002 til 2011.
Abéché

Abéché, eller Abesjr er den fjerde største by i Tsjad, hovedsete i regionen Ouaddaï. Byen var tidligere hovedstad i Wadai, på karavaneveien fra Khartoum gjennom Kordofan og Darfur til Kuka. Byen ble anlagt i 1850 sør for den tidligere hovedstaden Vara. Den ble i 1856 besøkt av Eduard Vogel og Gustav Nachtigal oppholdt seg der nesten et år (1873–1874); Matteucci og Masari besøkte den i 1890 og anga innbyggertallet til å være mellom 20 000 og 30 000.
Ertefly

Utseende

Et middelsstort (vingespenn 36 – 41 mm), mer eller mindre brokete nattfly. 
Den kjennes lettest på den hvite flekken ved forvingens bakhjørne, som på innersiden er forlenget i en svart, pileformet flekk. Forkroppen og forvingene er ganske variable i fargen men ofte brokete i grått og rødbrunt, kan også være ganske mørke. Forvingen har nokså tydelige nyre- og ringmerker, området mellom dem er mer eller mindre svart. Mellomlinjene, som avgrenser vingens midtfelt, er doble og tydelige. Bølgelinjen som går langs vingens ytterkant er hvit, forholdsvis bred og ujevn. Ved bakhjørnet og ofte også midt på er den utvidet til en hvit flekk som på innersiden er forlenget til en svart, pileformet flekk. Bakvingen er grå med et mørkere tverrbånd i den ytre delen.
Larven er karakteristisk, naken og slank. Den har brede, gule lengdestriper på mørkt grønn, rødbrun eller svart bunn.

Levevis

Arten kan finnes i mange forskjellige miljøer. Tross navnet er larven nærmest altetende og kan finnes på en lang rekke ulike planter, både løvtrær, busker (vanlig på bjørnebær), urter og endogtil bregner (vanlig på einstape). De voksne sommerfuglene flyr om natten i mai – juli og kommer gjerne til lys.

Utbredelse

Arten er utbredt over hele Europa. I Norge er den funnet nord til Nordland.
U.S. Route 62

U.S Route 62 (også kalt U.S. Highway 62 eller med forkortelsen  US 62) er en amerikansk landevei i USA som strekker seg i nordøst-sørvestnig retning.
Det sørvestlige endepunkt er ved grensen til Mexico, i grensebyen El Paso i Texas, den nordøstlige i Niagara Falls i staten New York tett ved Niagarafossen og grensen til Canada.
I et vestlig delstykke følger U.S. Highway 62 delvis en Ozark Trail-strekning med en historisk bro over Canadian River i Newcastle i Oklahoma.
John Scott Keltie

Bakgrunn

Keltie ble født i Dundee og gikk på skole i Perth. Han var innmatrikulert ved University of St Andrews og University of Edinburgh. Han fullførte også et studium ved  Theological Hall of the United Presbyterian Church i Edinburgh, men dlo ikke inn på  noen kirkelig løpebane.

Karriere

Keltie flyttet senere til London i 1871 for å begynne i Macmillan Publishers, hvor han i 1873 ble underredaktør av magasinet Nature og begynte å skrive egne artikler om geografi for The Times. I 1880 ble han redaktør av The Statesman's Yearbook for Macmillan.
I 1883 ble Keltie med i Royal Geographical Society, og han ble raskt en tungt involvert person i aktiviteter. Han ble senere utpekt som selskapets Inspektor of Geographical Education i 1884, og gjennomførte en grundig gjennomgang av geografiutdanningen i Storbritannia med en 150 siders rapport.
Tomoyuki Hirase

Japans herrelandslag

Tomoyuki Hirase spilte to landskamper for Japans herrelandslag.
Fylkesvei 576 (Rogaland)

Fylkesvei 576 (Fv576) i Rogaland gikk mellom Østhus og Hodne i Rennesøy kommune. Veien var 1,5 km lang.
2019 ble veien del av fylkesvei 4620.
Tour de Ski 2008/09

Poengberegning

Vinneren av hver etappe får 50 verdenscuppoeng, nummer to 40 poeng og tredjeplass 30 poeng, siden minker poengen med plasseringer ned til 15.-plass som gir 8 poeng. Vinnerne av Tour de Ski får 400 poeng, andreplass 320 poeng og tredje 240 poeng, ned til plass nummer 30 som får 4 poeng.
Pengebingen

Pengebingen er det berømte kontorbygget til Skrue McDuck i Disney-tegneseriene. Den er som regel fremstilt som en stor, kubisk bygning der fremsiden har et sirkelrundt felt med et enormt dollartegn. Dollartegnet er omtegnet til «KR» i de norske utgivelsene av tegneseriene. I Carl Barks' opprinnelige amerikanske serier hadde pengebingen flatt tak; den frodige italienske Disney-produksjonen har skapt sin egen tradisjon der bingen øverst har en kuppel og et lite spir.
I pengebingen oppbevarer Skrue alle sine kontanter i et stort hvelv. Foruten kontorlokaler og hvelv har Pengebingen også en bolig for Skrue i øverste etasje. Pengebingen er selve hjertet i McDucks verdensomspennende finansimperium. Pengebinge har også blitt et begrep i norsk dagligtale.
Pengebingen er bygd på toppen av «Daudbilbakken» i Andeby, Calisota, på samme sted som Andebyfortet stod. Andebyfortet ble bygget av Sir Francis Drake, og ble senere blant annet brukt som hovedkvarter for Hakkespettbevegelsen. Carl Barks var imidilertid ekstremt inkonsekvent når det gjelder fremstillingen av bingens nærmeste omgivelser. Noen ganger står den på flat mark nede i selve byen, med andre hus tett inntil seg, heller enn å ruve i ensom majestet oppe på en høyde. De fleste tegnere etter Barks har imidlertid gått tilbake til å la bingen stå isolert oppe på en haug. Hele skråningen opp til bingen er vanligvis full av skilt med hissige forbud mot å nærme seg, og advarsler om at det er utlagt miner. Samtidig forutsetter seriene som regel at Skrue benytter bingen som kontorbygg der han tar imot gjester og forretningsforbindelser, som da altså på noe vis må bli loset trygt inn.
Carl Barks har brukt to forskjellige tidspunkt for byggingen av pengebingen. I historien Frosne penger (første gang utgitt i 1951) nevner Skrue sin «nye pengebinge», mens i Onkel Skrue på flyttefot (1956) sier Skrue «Her har huset [Pengebingen] stått i sytti år og her skal det stå». Don Rosas episode 10 av Skrues liv viser byggingen av pengebingen; ifølge Rosas egne notater skjer dette i 1902. Byggearbeidet tok ca. 6 måneder.
Ferdig reist måler Pengebingen 40×40×42 meter over bakkenivå, men har også en kjeller. Bygningen har i tillegg til kjelleren, 12 etasjer. Hvelvet måler 40×30×44 meter, og er fylt med kontanter fra kjelleren til ca. 10.–11. etasje.
Pengebingen er utstyrt med all slags feller for å stoppe innbruddstyver, og spesielt B-gjengen, fra å stjele pengene som oppbevares der. Til tross for fellene og strengt vakthold har bygningen likevel måtte gi tapt for mangt et angrep. Ved et tilfelle ble den til og med krympet så liten at B-gjengen kunne få den med i bukselommen.
I tillegg har Skrue bygget inn diverse fallemmer og annet for å holde uønskete kreditorer og selgere borte.
Foruten Skrue selv, har frøken Vable vært ansatt som sekretær i bygningen i en årrekke. Hun ble ansatt av søstrene til Skrue for å hjelpe til med papirarbeidet mens han var borte for å tjene penger til å fylle bingen.
Seriene er ikke konsekvente når det gjelder hvorvidt Skrue faktisk bor i bingen og overnatter der, eller om han sover et annet sted og «går på arbeid» om morgenen.
Goetheanisme

Goetheanisme er en vitenskapsteoretisk retning som bygger på Goethes naturvitenskapelige arbeid. Begrepet er mest brukt innen den antroposofiske bevegelsen og dens omkrets. Goetheanismen fikk et teoretisk fundament gjennom Rudolf Steiners utgivelser av og kommentarer til Goethes naturvitenskapelige skrifter (1883–1897) og gjennom Steiners Erkenntnistheorie der Goetheschen Weltanschauung (1886). Goetheanismen tilstreber en forbindelse mellom empirisk metodikk og holistisk vesensforståelse. Dermed vil man overvinne det erkjennelsesteoretiske skillet mellom subjekt og objekt.
Begrepet goetheanisme går tilbake til 1803, da den svenske dikteren og diplomaten Karl Gustav Brinckmann brukte det i et brev til Goethe. Begrepet ble først tatt i bruk i større grad av Rudolf Steiner.